CELEX: 62011TN0489
Language: et
Date: 2011-09-20 00:00:00
Title: Kohtuasi T-489/11: 20. septembril 2011 esitatud hagi — Ruse Industry versus komisjon

26.11.2011   
            
            
               ET
            
            
               Euroopa Liidu Teataja
            
            
               C 347/36
            
         20. septembril 2011 esitatud hagi — Ruse Industry versus komisjon
   (Kohtuasi T-489/11)
   2011/C 347/66
   Kohtumenetluse keel: bulgaaria
   
      Pooled
   
   
      Hageja: Ruse Industry AD (Ruse, Bulgaaria) (esindajad: advokaadid A. Angelov, S. Panov)
   
      Kostja: Euroopa Komisjon
   
      Ese
   
   Taotlus tühistada komisjoni 13. juuli 2011. aasta otsuse, mis käsitleb Bulgaaria poolt Rusele antud riigiabi C 12/2010 ja N 389/2009, artiklid 2, 3, 4 ja 5
   
      Nõuded
   
   Hageja palub Üldkohtul:
   
               —
            
            
               tühistada komisjoni 13. juuli 2011. aasta otsuse, mis käsitleb Bulgaaria poolt Rusele antud riigiabi C 12/2010 ja N 389/2009, artiklid 2, 3, 4 ja 5;
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Hagi põhjenduseks esitab hageja neli väidet.
   
               1.
            
            
               Esimene väide, et rikutud on ELTL artikli 107 lõiget 1, kuivõrd selle sätte kohaselt ei kujuta see, mida komisjon pidas riigi tegevusetuseks talle võlgnetavate summade sissenõudmisel, uut abi nõukogu 22. märtsi 1999. aasta määruse (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (1), artikli 1 punkti c tähenduses ega ka olemasoleva riigiabi muudatust. Lisaks väidab hageja, et riigi üldrisk ei suurene; isegi kui see oleks nii, ei saaks see olla aluseks sellele, et kvalifitseerida kõnealuseid asjaolusid uue abina.
            
         
               2.
            
            
               Teine väide, et rikutud on ELTL artikli 263 teise lõigu kolmandat juhtumit, kuivõrd komisjon leidis ilma ühtegi tõendit ja põhjust esitamata ebaõigesti, et asjaolu, et riik ei nõudnud võlgnetavaid summasid tagasi, kujutab endast äriühingu jaoks konkurentsivastast eelist ja on seetõttu siseturuga kokkusobimatu.
            
         
               3.
            
            
               Kolmas väide, et tegemist on menetlusnormi rikkumisega, kuna komisjoni otsus ei sisalda põhjuseid, mis oleksid viinud tehtud järelduse sõnastamiseni.
            
         
               4.
            
            
               Neljas väide, et rikutud on määruse (EÜ) nr 659/1999 artiklit 14, kuna vaidlustatud otsuses ei ole märgitud hagejalt tagasinõutava summa suurust ega vastavat intressi komisjoni määratud proportsionaalse määraga.
            
         
      (1)  EÜT L 83, lk 1, ELT eriväljaanne 08/01, lk 339.